
RAPORT
(Për dhënie mendimi)

PËR PROJEKTLIGJIN
“PËR ADERIMIN E REPUBLIKËS SË SHQIPËRISË 
NË KONVENTËN KUADËR PËR ETIKËN NË TURIZËM DHE 
PROTOKOLLIN OPSIONAL TË SAJ”

· HYRJE

Më 26 janar 2022, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për aderimin e Republikës së Shqipërisë në Konventën Kuadër për Etikën në Turizëm dhe protokollin opsional të saj”, propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm znj. Vilma Bello, Zëvedësministre e Turizmit dhe Mjedisit dhe znj. Vilma Baze, Drejtoreshë e Politikave dhe Strategjive të Zhvillimit të Turizmit.
I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.


II.	QËLLIMI DHE PËRMBAJTJA E PROJEKTLIGJIT
[bookmark: _Hlk38309527]
Ky projektligj synon ratifikimin e projektligjit “Për aderimin e Republikës së Shqipërisë në Konventën Kuadër për Etikën në Turizëm dhe protokollin opsional të saj”.

Ajo synon të promovojë turizëm të përgjegjshëm, të qëndrueshëm e të arritshëm universalisht nëpërmjet zbatimit të parimeve etike në turizëm dhe u referohet të gjithë aktorëve në zhvillimin e turizmit brenda kuptimit të nenit 1(e) në respektimin e parimeve etike në turizëm.

III.	EFEKTET FINANCIARE

Sa i takon efekteve financiare, sqarojmë se angazhimi si anëtar në Konventën Kuadër për Etikën në Turizëm nuk sjell detyrime financiare për Republikën e Shqipërisë.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Vilma Bello, Zëvedësministre e Turizmit.
Znj. Vilma Bello bëri prezantimin e detajuar të projektligjit duke theksuar se nevoja e hartimit të tij vjen si rezultat se aktualisht, ndërsa bota po përballet ende me pandeminë e COVID-19, pandemi që ka goditur sektorë të ndryshëm të shoqërisë, rezulton se turizmi është sektori më i prekur, me një përqindje ndërkombëtare që bie me 74% krahasuar me periudhën përpara pandemisë. Numri i turistëve ndërkombëtarë që udhëtojnë ka rënë me rreth një miliard, duke sjellë kështu rrezikimin e vendeve të punës të mbi 100 milionë punëmarrësve në sektorin e turizmit, rrezik, i cili është i përbashkët e që ka ndikim në të gjitha shtetet e botës. Si rrjedhojë, sot, më shumë se kurrë, shtetet duhet të unifikojnë mesazhet e tyre dhe duhet të ndjekin strategji të përgjegjshme për të rivendosur udhëtime dhe turizëm të qëndrueshëm në të gjithë botën.
[bookmark: _GoBack]Z. Blendi Klosi, në cilësinë e relatorit, vlerësoi rëndësinë e nismës si një domosdoshmëri për përmushjen e kritereve të nevojëshme për tu bërë pjesë e një sistemi global dhe kërkoi mbështetjen e tërë kolegëve për miratimin e projektligjit. 
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin në parim, nen për nen dhe në tërësi dhe pasi e miratoi atë u shpreh dakord për kalimin e këtij projektligji për miratim në seancë plenare.  

